39 rumah rosak akibat ribut
KANGAR: Sebanyak 39 buah rumah sekitar
Arau mengalami kerosakan dalam kejadian ribut dan hujan lebat yang melanda
kira-kira 7 malam Isnin lalu. Timbalan Pengarah Angkatan Pertahanan
Awam Malaysia (APM) Perlis, Mejar (PA) Mohd Farid Ishak berkata, bilangan rumah
yang rosak dijangka bertambah selepas penilaian dibuat semalam. “Angin ribut dan hujan lebat telah
menyebabkan atap dan sebahagian struktur bumbung rumah mengalami rosak teruk. “APM telah menghantar anggota untuk
membantu mangsa dengan memasang kanvas sementara di rumah mangsa dan melakukan
kerja-kerja pembersihan di kawasan terjejas,” katanya ketika dihubungi
pemberita di sini semalam. Katanya, rumah yang terjejas adalah di
kawasan Dewan Undangan Negeri (DUN) 
Tambun Tulang iaitu di Bongor Kudong (lima  rumah), Padang Petani (lima rumah) dan
Bendang Baru (enam buah), di kawasan DUN Sanji membabitkan tujuh rumah dan 16
buah rumah di DUN Sanglang. Mohd Farid berkata, selain APM agensi
lain yang turut membantu mangsa ialah Pejabat DUN dan Majlis Pengurusan
Komuniti Kampung (MPKK). – BERNAMA 
See author's posts
